title: Directiva Consiliului din 29 iunie 1990 privind apropierea legislațiilor statelor membre referitoare la aparatele consumatoare de combustibili gazoși

text:
               13/Volumul 10

               RO

               Jurnalul Ofícial al Uniunii Europene

               3

         31990L0396

               L 196/15

               JURNALUL OFÍCIAL AL UNIUNII EUROPENE

      DIRECTIVA CONSILIULUI

   din 29 iunie 1990
   privind apropierea legislațiilor statelor membre referitoare la aparatele consumatoare de combustibili gazoși
   (90/396/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 100a,
   având în vedere propunerea Comisiei (1),
   în colaborare cu Parlamentul European (2),
   având în vedere avizul Comitetului Economic și Social (3),
   întrucât statele membre sunt responsabile de asigurarea, pe teritoriul lor, a sănătății și siguranței persoanelor și, dacă este cazul, a animalelor domestice și a bunurilor față de riscurile ce decurg din utilizarea aparatelor consumatoare de combustibili gazoși;
   întrucât, în unele state membre, dispozițiile obligatorii definesc în special nivelul de siguranță necesar pentru aparatele consumatoare de combustibili gazoși prin specificarea caracteristicilor de execuție și funcționare și a procedurilor de control; întrucât dispozițiile obligatorii menționate nu conduc neapărat la niveluri diferite de siguranță de la un stat membru la altul, dar, datorită diferențelor dintre acestea, împiedică comerțul în cadrul Comunității;
   întrucât în statele membre sunt în vigoare condiții diferite referitoare la tipurile de gaz și presiunile de livrare; întrucât condițiile respective nu sunt armonizate, deoarece în fiecare stat membru există o situație specifică de furnizare și distribuire a energiei;
   întrucât alineatele (65) și (68) din Cartea albă privind realizarea pieței interne, aprobată de Consiliul Europei în iunie 1985, prevede o nouă abordare a armonizării legislative;
   întrucât dreptul comunitar prevede că – prin derogare de la una din normele comunitare fundamentale, și anume libera circulație a mărfurilor – este necesară acceptarea obstacolelor în calea liberei circulații în cadrul Comunității, care rezultă din deosebirile legislațiilor interne referitoare la comercializarea produselor, atâta timp cât este posibil ca aceste obstacole să fie recunoscute ca fiind necesare pentru îndeplinirea cerințele obligatorii; întrucât, în consecință, armonizarea legislativă în cazul de față trebuie să se limiteze la dispozițiile necesare pentru îndeplinirea atât a cerințelor obligatorii, cât și a celor esențiale referitor la siguranță, sănătate și conservarea energiei referitoare la aparatele consumatoare de combustibili gazoși; întrucât cerințele menționate trebuie să înlocuiască dispozițiile interne în materie, deoarece sunt cerințe esențiale;
   întrucât menținerea sau ridicarea nivelului de siguranță obținut în statele membre constituie unul din obiectele esențiale ale prezentei directive și ale siguranței, conform cerințelor esențiale;
   întrucât, pentru asigurarea siguranței aparatelor consumatoare de combustibili gazoși, este necesară respectarea cerințelor esențiale privind siguranța și sănătatea; întrucât conservarea energiei este considerată esențială; întrucât, pentru a ține seama de stadiul tehnicii în momentul execuției, cerințele respective trebuie să se aplice cu discernământ;
   întrucât prezenta directivă conține doar cerințele esențiale; întrucât, pentru a facilita stabilirea conformității cu cerințele esențiale, este necesară existența standardelor armonizate la nivel european, în special cu privire la execuția, funcționarea și instalarea aparatelor consumatoare de combustibili gazoși, astfel încât produsele care le respectă să poată fi considerate ca fiind conforme cerințelor esențiale; întrucât standardele respective, armonizate la nivel european, sunt elaborate de organisme private și trebuie să-și mențină statutul de dispoziții neobligatorii; întrucât, în acest sens, Comitetul European pentru Standardizare (CEN) și Comitetul european pentru standardizare electrotehnică (Cenelec) sunt recunoscute ca organisme competente pentru adoptarea standardelor armonizate în conformitate cu liniile directoare generale pentru cooperarea dintre Comisie și aceste două organisme, semnate la 13 noiembrie 1984; întrucât, în sensul prezentei directive, un standard armonizat este o specificație tehnică (standard european sau document armonizat) adoptată de unul sau de ambele organisme menționate, după aprobarea Comisiei, în conformitate cu Directiva 83/189/CEE a Consiliului din 28 martie 1983 de stabilire a procedurii pentru prezentarea datelor în domeniul standardelor și normelor tehnice (4), astfel cum a fost modificată ultima dată prin Directiva 88/182/CEE (5), și orientările generale menționate anterior;
   întrucât, până la adoptarea standardelor armonizate în sensul prezentei directive, este necesar să faciliteze conformitatea cu cerințele esențiale și libera circulație a aparatelor consumatoare de combustibili gazoși prin acceptarea, la nivel comunitar, a produselor care sunt conforme cu standardele naționale și a căror conformitate cu cerințele esențiale este confirmată printr-o procedură comunitară de verificare;
   întrucât, pentru a oferi o protecție eficientă a utilizatorilor și a părților terțe, este necesară verificarea conformității cu cerințele tehnice relevante; întrucât procedurile de certificare existente diferă de la un stat membru la altul; întrucât, pentru a evita controalele multiple care sunt de fapt bariere în calea liberei circulații a aparatelor consumatoare de combustibili gazoși, sunt necesare acorduri pentru recunoașterea reciprocă a procedurilor de certificare de către statele membre; întrucât, pentru a facilita recunoașterea reciprocă a procedurilor de certificare, este necesară stabilirea unor proceduri comunitare armonizate și armonizarea criteriilor pentru desemnarea organismelor responsabile cu aplicarea procedurilor respective;
   întrucât, pe teritoriul statelor membre, responsabilitatea acestora pentru siguranță, sănătate și conservarea energiei, care constituie obiectul cerințelor esențiale, trebuie recunoscută într-o clauză de salvgardare care să prevadă o procedură comunitară specifică;
   întrucât este necesar să se informeze destinatarii oricărei decizii luate conform prezentei directive cu privire la motivele acestei decizii și căile de atac de care dispun;
   întrucât, la 17 septembrie 1984, Consiliul adoptă o directivă cadru privind aparatele consumatoare de combustibili gazoși (84/530/CEE) (6), astfel cum a fost modificată ultima dată prin Directiva 86/312/CEE (7), și o directivă individuală privind boilerele pe bază de gaz (84/531/CEE) (8), astfel cum a fost modificată ultima dată prin Directiva 88/665/CEE (9); întrucât directivele menționate reglementează același domeniu ca și prezenta directivă și, prin urmare, se abrogă;
   întrucât este necesară adoptarea măsurilor vizate la realizarea treptată a pieței interne până la 31 decembrie 1992; întrucât piața internă cuprinde o zonă fără frontiere interne în care se asigură libera circulație a mărfurilor, persoanelor, serviciilor și capitalurilor,
   ADOPTĂ PREZENTA DIRECTIVĂ:
   CAPITOLUL I
   Domeniu de aplicare, introducerea pe piață și libera circulație
   Articolul 1
   (1)   Prezenta directivă se aplică pentru:

               —

               aparatele consumatoare de combustibili gazoși, utilizate pentru gătit, încălzire, producerea apei calde, refrigerare, iluminare sau spălare și care au, dacă este cazul, o temperatură normală a apei care nu depășește 105 °C, denumite în continuare „aparate”. De asemenea, se consideră aparate arzătoarele cu aer insuflat și corpurile de încălzire care urmează să fie echipate cu aceste arzătoare;

               —

               dispozitivele de siguranță, de control sau dispozitivele de reglaj, altele decât arzătoarele cu aer insuflat și corpurile de încălzire care urmează să fie echipate cu astfel de arzătoare, comercializate separat pe piață pentru uz special și proiectate să fie încorporate într-un aparat consumator de combustibili gazoși sau asamblate pentru a constitui un astfel de aparat, denumite în continuare „echipamente”.

         (2)   Aparatele proiectate special pentru utilizarea în procese industriale care se desfășoară în incinte industriale se exclud din domeniul de aplicare definit la alineatul (1).
   (3)   În înțelesul prezentei directive, „combustibil gazos” înseamnă orice combustibil care este în stare gazoasă la o temperatură de 15 °C, la o presiune de 1 bar.
   (4)   În înțelesul prezentei directive, aparatul „folosit în mod normal” este un aparat:

               —

               corect instalat și întreținut regulamentar, în conformitate cu instrucțiunile fabricantului;

               —

               utilizat la o variație normală a calității gazelor și cu o fluctuație normală a presiunii de alimentare a acestuia;

               —

               utilizat în conformitate cu destinația sa sau într-un mod care poate fi prevăzut în mod rezonabil.

         Articolul 2
   (1)   Statele membre iau toate măsurile necesare pentru a se asigura că aparatele menționate în articolul 1 se pot introduce pe piață și pune în funcțiune doar dacă, atunci când sunt utilizate în mod normal, nu pun în pericol siguranța persoanelor, a animalelor domestice și a proprietății.
   (2)   Statele membre comunică celorlalte state membre și Comisiei, până la 1 ianuarie 1991, tipurile de gaz și presiunile de alimentare corespunzătoare utilizate pe teritoriul lor. Statele membre comunică, de asemenea, în timp util toate modificările. Comisia asigură publicarea informațiilor menționate în Jurnalul Oficial al Comunităților Europene.
   Articolul 3
   Aparatele și echipamentele menționate la articolul 1 îndeplinesc cerințele esențiale care se referă la acestea, specificate în anexa I.
   Articolul 4
   (1)   Statele membre nu pot să interzică, să impună restricții sau să împiedice introducerea pe piață și punerea în funcțiune a aparatelor care satisfac cerințele esențiale ale prezentei directive.
   (2)   Statele membre nu pot să interzică, să impună restricții sau să împiedice introducerea pe piață a echipamentelor menționate la articolul 1, însoțite de un certificat conform celor prevăzute la articolul 8 alineatul (4).
   Articolul 5
   (1)   Statele membre consideră că aparatele și echipamentele îndeplinesc cerințele esențiale menționate în articolul 3, dacă acestea sunt conforme cu:

               (a)

               standardele naționale relevante de punere în aplicare a standardele armonizate a căror numere de referință sunt publicate în Jurnalul Oficial al Comunităților Europene.
               Statele membre publică numerele de referință ale standardelor naționale respective;

               (b)

               standardele naționale relevante menționate în alineatul (2), în măsura în care, în domeniile reglementate de aceste standarde, nu există standarde armonizate.

         (2)   Statele membre comunică Comisiei textele standardelor lor naționale prevăzute la alineatul (1) litera (b) pe care le consideră că respectă cerințele esențiale prevăzute la articolul 3. Comisia prezintă celorlalte state membre standardele naționale respective. În conformitate cu procedura prevăzută la articolul 6 alineatul (2), Comisia notifică statelor membre acele standarde naționale pe care le consideră că îndeplinesc cerințele esențiale prevăzute la articolul 3.
   Articolul 6
   (1)   Dacă un stat membru sau Comisia consideră că standardele menționate la articolul 5 alineatul (1) nu îndeplinesc în totalitate cerințele esențiale menționate la articolul 3, Comisia sau statul membru în cauză prezintă comitetului permanent, înființat în temeiul Directivei 83/189/CEE, denumit în continuare „comitet”, chestiunea în cauză, împreună cu motivele pentru aceasta. Comitetul emite un aviz fără întârziere.
   Având în vedere avizul comitetului, Comisia informează statele membre dacă este necesară sau nu retragerea standardelor respective din publicațiile prevăzute la articolul 5 alineatul (1).
   (2)   După primirea comunicării prevăzute la articolul 5 alineatul (2), Comisia consultă comitetul. După primirea avizului acestuia din urmă, Comisia informează în termen de o lună statele membre dacă standardul (standardele) național(e) în discuție se poate (pot) considera ca fiind conform(e); dacă da, statele membre publică numerele de referință ale acestor standarde. Comisia le publică, de asemenea, în Jurnalul Oficial al Comunităților Europene.
   Articolul 7
   (1)   Dacă un stat membru constată că utilizarea normală a aparatelor ce poartă marca CE poate să pună în pericol siguranța persoanelor, a animalelor domestice sau a proprietății, acesta ia toate măsurile corespunzătoare pentru retragerea aparatelor respective de pe piață și interzice sau restrânge introducerea ulterioară a acestora pe piață.
   Statul membru în cauză informează imediat Comisia despre orice măsură de acest fel, indicând motivele pentru decizia sa și, în special, dacă neconformitatea se datorează:

               (a)

               neîndeplinirii cerințelor esențiale prevăzute la articolul 3, dacă aparatul nu corespunde standardelor menționate la articolul 5 alineatul (1);

               (b)

               aplicării incorecte a standardelor prevăzute la articolul 5 alineatul (1);

               (c)

               deficiențelor din standardele prevăzute la articolul 5 alineatul (1).

         (2)   Comisia începe consultările cu părțile în cauză cât mai curând posibil. Dacă, după aceste consultări, Comisia constată că este justificată orice măsură prevăzută la alineatul (1), ea informează imediat statul membru care a luat măsura și celelalte state membre cu privire la aceasta.
   Dacă decizia prevăzută la alineatul (1) este atribuită deficiențelor din standarde, Comisia, după consultarea părților interesate, sesizează comitetului, în termen de două luni, dacă statul membru care a luat măsurile intenționează să le mențină și instituie procedurile prevăzute la articolul 6.
   (3)   Dacă un aparat care nu este conform poartă marca CE, statul membru competent ia măsurile corespunzătoare împotriva celui care a aplicat marca și informează Comisia și celelalte state membre cu privire la aceasta.
   (4)   Comisia asigură informarea permanentă a statelor membre cu privire la desfășurarea și rezultatul procedurilor.
   CAPITOLUL II
   Mijloacele de atestare a conformității
   Articolul 8
   (1)   Mijloacele de atestare a conformității aparatelor fabricate în serie sunt:

               (a)

               examinarea CE de tip, prevăzută la anexa II punctul 1;

               (b)

               înaintea introducerii pe piață, la alegerea fabricantului, unul dintre următoarele mijloace:

                           —

                           declarația de conformitate CE cu tipul prevăzută la anexa II punctul 2 sau

                           —

                           declarația de conformitate CE cu tipul (asigurarea calității producției) prevăzută la anexa II punctul 3 sau

                           —

                           declarația de conformitate CE cu tipul (asigurarea calității producției) prevăzută la anexa II punctul 4 sau

                           —

                           verificarea CE, prevăzută la anexa II punctul 5.

         (2)   În cazul fabricației unui aparat unicat sau în cantități mici, fabricantul poate să aleagă verificarea CE pentru unitatea de produs, prevăzută la anexa II punctul 6.
   (3)   După realizarea procedurilor prevăzute în alineatul (1) litera (b) și alineatul (2), se aplică marca de conformitate CE pe aparatele conforme, cu respectarea dispozițiilor articolului 10.
   (4)   Procedurile prevăzute la alineatul (1) se aplică echipamentelor prevăzute la articolul 1, cu excepția aplicării mărcii de conformitate CE și, dacă este cazul, întocmirii declarației de conformitate. Se emite un certificat care atestă conformitatea echipamentelor cu dispozițiile prezentei directive aplicabile acestora și care precizează caracteristicile echipamentelor și modul în care acestea trebuie să fie încorporate în aparat sau asamblate pentru a răspunde cerințelor esențiale aplicabile aparatelor finite.
   Certificatul se eliberează împreună cu echipamentul.
   (5)   Dacă aparatele fac, de asemenea, obiectul altor directive comunitare:

               —

               se verifică conformitatea acestora cu cerințele esențiale din prezenta directivă, în conformitate cu procedurile prevăzute la alineatele (1) și (2);

               —

               se asigură că respectă și cerințele esențiale din celelalte directive, în conformitate cu procedurile prevăzute în directivele respective.

         Aplicarea mărcii CE prevăzute la alineatul (3) atestă respectarea dispozițiilor din toate directivele aplicabile.
   (6)   Documentația și corespondența referitoare la mijloacele de atestare a conformității se întocmește în limba (limbile) oficială(e) a (ale) statului membru în care este stabilit organismul care răspunde de efectuarea procedurilor prevăzute sau într-o limbă acceptată de acesta.
   Articolul 9
   (1)   Fiecare stat membru notifică Comisiei și celorlalte state membre organismele, denumite în continuare „organisme notificate”, responsabile cu efectuarea procedurilor prevăzute la articolul 8.
   Comisia publică, pentru informare, în Jurnalul Oficial al Comunităților Europene lista organismelor notificate cu simbolurile de identificare a acestora și asigură actualizarea acestei liste.
   (2)   Statele membre aplică criteriile stabilite la anexa V pentru evaluarea organismelor ce urmează să fie notificate.
   Organismele care îndeplinesc criteriile de evaluare prevăzute în standardele armonizate referitoare la acestea se consideră că satisfac criteriile stabilite în anexa menționată.
   (3)   Un stat membru care a notificat un organism trebuie să retragă notificarea în cazul în care constată că organismul nu mai îndeplinește criteriile prevăzute la alineatul (2). Statul membru informează imediat Comisia și celelalte state membre cu privire la aceasta.
   CAPITOLUL III
   Marca CE de conformitate
   Articolul 10
   (1)   Marca CE de conformitate și inscripționările stabilite la anexa III se aplică într-o formă vizibilă, lizibilă și de neșters pe aparat sau pe plăcuța cu date tehnice fixată pe acesta. Plăcuța cu date tehnice se proiectează astfel încât să nu poată fi reutilizată.
   (2)   Se interzice aplicarea pe aparate a mărcilor care se pot confunda cu marca CE.
   Articolul 11
   Dacă se constată că marca CE a fost aplicată incorect pe aparate sau că atestarea prevăzută pentru echipamente a fost atribuită greșit, deoarece:

               —

               aparatele sau echipamentele nu sunt conforme cu aparatul sau echipamentul prevăzut în certificatul de examinare CE de tip;

               —

               aparatele sau echipamentele sunt conforme cu aparatul sau echipamentul prevăzut în certificatul de examinare CE de tip, dar nu îndeplinesc cerințele esențiale aplicabile acestora;

               —

               fabricantul nu a reușit să-și îndeplinească obligațiile prevăzute la anexa II,

         organismul notificat retrage dreptul de aplicare a mărcii CE sau de emitere a certificatului și informează celelalte organisme notificate și raportează acest lucru statului membru în cauză.
   CAPITOLUL IV
   Dispoziții finale
   Articolul 12
   Orice decizie luată în temeiul prezentei directive, care include restricții la introducerea pe piață și/sau punerea în funcțiune a unui aparat, precizează motivele care au stat la baza acesteia. Aceasta se notifică fără întârziere părții în cauză, care, în același timp, este informată cu privire la căile de atac de care dispune conform legislației în vigoare în statul membru în cauză și la termenele în care poate apela la acestea.
   Articolul 13
   Directivele 84/530/CEE și 84/531/CEE se abrogă.
   Articolul 14
   (1)   Statele membre adoptă și publică actele cu putere de lege și actele administrative necesare pentru a se conforma prezentei directive până la 1 iulie 1991. Statele membre informează Comisia cu privire la aceasta.
   Statele membre aplică aceste dispoziții de la 1 ianuarie 1992.
   (2)   Cu toate acestea, până la 31 decembrie 1995, prin derogare de la articolul 2 și fără să aducă atingere articolelor 30-36 din tratat, statele membre pot să permită introducerea pe piață și punerea în funcțiune a aparatelor și a echipamentelor care respectă regulamentele în vigoare în statele membre înainte de 1 ianuarie 1992.
   (3)   Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
   Articolul 15
   Prezenta directivă se adresează statelor membre.

      Adoptată la Luxemburg, 29 iunie 1990.

            Pentru Consiliu

            Președintele

         M. SMITH

      (1)  JO C 42, 21.2.1989, p. 5 și JO C 260, 13.10.1989, p. 3.

      (2)  JO C 158, 26.6.1989, p. 218 și Decizia din 13 iunie 1980 (nepublicată încă în Jurnalul Oficial).

      (3)  JO C 194, 31.7.1989, p. 18.

      (4)  JO L 109, 26.4.1983, p. 8.

      (5)  JO L 81, 26.3.1988, p. 75.

      (6)  JO L 300, 19.11.1984, p. 95.

      (7)  JO L 196, 18.7.1986, p. 56.

      (8)  JO L 300, 19.11.1984, p. 106.

      (9)  JO L 382, 31.12.1988, p. 42.
   ANEXA I
   CERINȚE ESENȚIALE
   Observație preliminară
   Obligațiile care rezultă din cerințele esențiale pentru aparatele din prezenta anexă se aplică și echipamentelor la care există un risc asemănător.
   1.   CONDIȚII GENERALE
   1.1.   Aparatele se proiectează și se execută astfel încât să funcționeze în siguranță și să nu prezinte pericol pentru persoane, animalele domestice sau proprietate când se utilizează în mod normal, conform definiției din articolul 1 alineatul (4) din prezenta directivă.
   Când sunt introduse pe piață, aparatele trebuie să îndeplinească următoarele condiții:

               —

               să fie însoțite de instrucțiunile tehnice pentru instalator;

               —

               să fie însoțite de instrucțiuni de utilizare și de întreținere pentru utilizator;

               —

               să poarte etichete de avertisment, care trebuie să existe și pe ambalaj.

         Instrucțiunile și etichetele de avertisment trebuie să fie în limba sau limbile oficiale ale statelor membre de destinație.
   1.2.1.   Instrucțiunile tehnice pentru instalator trebuie să conțină toate instrucțiunile de instalare, reglare și întreținere necesare pentru a se asigura că aceste operații sunt efectuate corect și că aparatul poate fi utilizat în siguranță. Instrucțiunile trebuie să specifice, în special:

               —

               tipul de gaz utilizat;

               —

               presiunea de alimentare cu gaz;

               —

               debitul de aer proaspăt necesar;

                           —

                           pentru alimentarea cu aer de combustie;

                           —

                           pentru evitarea formării amestecurilor periculoase de gaze nearse la aparatele care nu sunt prevăzute cu dispozitivul menționat la punctul 3.2.3;

               —

               condițiile de evacuare a gazelor de ardere;

               —

               caracteristicile și cerințele privind asamblarea pentru arzătoarele cu aer insuflat și corpurile de încălzire care vor fi dotate cu astfel de arzătoare, care contribuie la conformarea cu cerințele esențiale aplicabile aparatelor finite și, dacă este cazul, cu lista combinațiilor recomandate de fabricant.

         1.2.2.   Instrucțiunile de utilizare și întreținere pentru utilizator trebuie să conțină toate informațiile necesare utilizării în siguranță și trebuie, în special, să atragă atenția utilizatorului asupra oricăror restricții privind utilizarea.
   1.2.3.   Etichetele de avertisment de pe aparat și ambalajul acestuia trebuie să indice clar tipul de gaz utilizat, presiunea de alimentare cu gaz și orice restricții privind utilizarea, în special restricția potrivit căreia aparatul trebuie instalat numai în zonele în care există ventilație suficientă.
   1.3.   Echipamentele destinate a fi utilizate într-un aparat trebuie să fie proiectate și fabricate astfel încât să corespundă în totalitate destinației când sunt încorporate conform instrucțiunilor de instalare.
   Instrucțiunile de instalare, reglare, funcționare și întreținere trebuie să fie furnizate împreună cu echipamentele.
   2.   MATERIALELE
   2.1.   Materialele trebuie să corespundă scopului pentru care sunt utilizate și trebuie să reziste la condițiile mecanice, chimice și termice la care sunt prevăzute a fi supuse.
   2.2.   Fabricantul sau furnizorul aparatului trebuie să garanteze proprietățile materialelor care sunt importante pentru siguranța aparatului.
   3.   PROIECTAREA ȘI FABRICAȚIA
   3.1.   Generalități
   3.1.1.   Aparatele trebuie să fie fabricate astfel încât, atunci când se utilizează în mod normal, să nu poată să apară instabilitate, deformare, rupere sau uzură care ar putea diminua siguranța acestora.
   3.1.2.   Condensul produs la pornire și/sau în timpul utilizării nu trebuie să afecteze siguranța aparatelor.
   3.1.3.   Aparatele trebuie să fie proiectate și fabricate astfel încât riscul exploziei, în cazul unui incendiu de origine externă, să fie minim.
   3.1.4.   Aparatele trebuie să fie fabricate astfel încât să se evite pătrunderea apei și a aerului fals în circuitul de gaze.
   3.1.5.   În eventualitatea unei fluctuații de energie auxiliară în limite normale, aparatele trebuie să continue să funcționeze în condiții de siguranță.
   3.1.6.   Fluctuația anormală sau întreruperea în alimentarea cu energie auxiliară ori restabilirea acestei alimentări nu trebuie să constituie o sursă de pericol.
   3.1.7.   Aparatele trebuie să fie proiectate și fabricate astfel încât riscurile de origine electrică să fie evitate. În domeniile aplicabile, conformarea cu obiectivele de siguranță privind riscurile electrice prevăzute în Directiva 73/23/CEE (1) trebuie să fie echivalente cu îndeplinirea prezentei cerințe.
   3.1.8.   Toate componentele presurizate ale unui aparat trebuie să reziste la solicitările mecanice și termice la care sunt supuse, fără nici o deformare care să afecteze siguranța.
   3.1.9.   Aparatele trebuie să fie proiectate și fabricate, astfel încât o defecțiune a dispozitivului de siguranță, de control sau de reglaj să nu constituie o sursă de pericol.
   3.1.10.   Dacă un aparat este dotat cu dispozitive de siguranță și control, funcționarea dispozitivelor de siguranță nu trebuie să fie influențată de funcționarea dispozitivelor de control.
   3.1.11.   Toate piesele aparatelor care sunt instalate sau reglate în faza de fabricație și care nu trebuie să fie manipulate de utilizator sau de instalator trebuie să fie protejate corespunzător.
   3.1.12.   Manetele și alte dispozitive de comandă și de reglaj trebuie să fie marcate clar și să aibă instrucțiuni corespunzătoare astfel încât să se prevină orice eroare de manevră. Acestea trebuie să fie concepute astfel încât să împiedice manevrarea accidentală.
   3.2.   Degajarea gazelor nearse
   3.2.1.   Aparatele trebuie să fie fabricate astfel încât viteza de degajare a gazelor să nu prezinte pericol.
   3.2.2.   Aparatele trebuie să fie fabricate astfel încât degajarea de gaze în timpul aprinderii, reaprinderii și după stingerea flăcării să fie limitată, pentru a se evita acumularea periculoasă de gaze nearse în aparat.
   3.2.3.   Aparatele destinate utilizării în spații și în camere închise trebuie să fie dotate cu un dispozitiv special pentru a se evita acumularea periculoasă de gaze nearse în astfel de spații sau camere.
   Aparatele care nu sunt dotate cu aceste dispozitive trebuie să fie folosite doar în locurile unde există ventilație suficientă pentru a se evita acumularea periculoasă de gaze nearse.
   Statele membre pot să stabilească pe teritoriul lor condiții specifice de ventilație a spațiului pentru instalarea acestor aparate, ținând cont de caracteristicile speciale ale acestora.
   Aparatele de gătit de uz profesional și aparatele alimentate cu gaze care conțin componente toxice trebuie să fie dotate cu dispozitivele menționate anterior.
   3.3.   Aprinderea
   Aparatele trebuie să fie fabricate astfel încât, atunci când sunt utilizate în mod normal, să îndeplinească următoarele condiții:

               —

               aprinderea și reaprinderea să se efectueze lin;

               —

               să fie asigurată interaprinderea.

         3.4.   Arderea
   3.4.1.   Aparatele trebuie să fie fabricate astfel încât, atunci când se utilizează în mod normal, să fie asigurată stabilitatea flăcării și produsele de combustie să nu conțină concentrații inadmisibile de substanțe nocive pentru sănătate.
   3.4.2.   Aparatele trebuie să fie fabricate astfel încât, atunci când se utilizează în mod normal, să nu existe degajări accidentale de produse de combustie.
   3.4.3.   Aparatele conectate la un coș de evacuare a produselor de combustie trebuie să fie fabricate astfel încât, în condiții de tiraj anormal, să nu apară degajări de produse de combustie în cantități periculoase în camera în care este utilizat aparatul.
   3.4.4.   Aparatele cu încălzire independentă pentru uz casnice și încălzitoarele instantanee de apă neracordate la un coș de evacuare a produselor de combustie nu trebuie să producă, în camera sau în spațiul de funcționare, o concentrație de monoxid de carbon care ar putea prezenta un pericol pentru sănătatea persoanelor expuse, avându-se în vedere durata previzibilă de expunere a acestora.
   3.5.   Utilizarea rațională a energiei
   Aparatele trebuie să fie fabricate astfel încât să asigure utilizarea rațională a energiei corespunzător nivelului tehnic al acestora și să țină seama de aspectele legate de siguranță.
   3.6.   Temperaturile
   3.6.1.   Părțile aparatelor, destinate să fie amplasate în apropierea podelei sau a altor suprafețe, nu trebuie să atingă temperaturi care să prezinte un pericol pentru zona înconjurătoare.
   3.6.2.   Temperatura suprafeței butoanelor și a manetelor aparatelor destinate manipulării nu trebuie să prezinte un pericol pentru utilizator.
   3.6.3.   Temperatura suprafețelor părților exterioare ale aparatelor pentru uz casnic, cu excepția suprafețelor sau părților prevăzute pentru transmiterea căldurii, nu trebuie să prezinte în condițiile de funcționare un pericol pentru utilizator, în special pentru copii, motiv pentru care trebuie să se ia în considerare un timp de reacție corespunzător.
   3.7.   Produsele alimentare și apa folosite în scopuri sanitare
   Fără a aduce atingere reglementărilor comunitare în materie, materialele și componentele utilizate la fabricarea unui aparat, care pot să vină în contact cu produsele alimentare sau cu apa folosită în scopuri sanitare, nu trebuie să afecteze calitatea acestora.

      (1)  JO L 77, 26.3.1973, p. 29.
   ANEXA II
   PROCEDURA PENTRU ATESTAREA CONFORMITĂȚII
   1.   EXAMINAREA CE DE TIP
   1.1.   Examinarea CE de tip este acea parte a procedurii prin care un organism notificat verifică și atestă că un aparat, reprezentativ pentru producția avută în vedere, îndeplinește dispozițiile aplicabile din prezenta directivă.
   Fabricantul sau reprezentantul autorizat al acestuia stabilit în Comunitate trebuie să depună cererea pentru examinarea de tip la un singur organism notificat.
   1.2.1.   Cererea trebuie să conțină următoarele:

               —

               numele și adresa fabricantului și, dacă cererea este depusă de reprezentantul autorizat, numele și adresa acestuia;

               —

               o declarație scrisă că aparatul nu a fost depus la un alt organism notificat;

               —

               dosarul tehnic de fabricație, așa cum este prevăzut în anexa IV.

         1.2.2.   Fabricantul trebuie să pună la dispoziția organismului notificat un aparat, reprezentativ pentru producția avută în vedere, denumit în continuare „tip”. Organismul notificat poate să solicite mai multe mostre ale tipului, dacă îi sunt necesare pentru programul de încercări.
   Tipul poate acoperi și alte variante ale produsului, cu condiția ca aceste variante să nu aibă caracteristici diferite în ceea ce privește tipurile de risc.
   Organismul notificat trebuie:
   1.3.1.   să examineze dosarul tehnic de fabricație și să verifice dacă tipul a fost fabricat în conformitate cu dosarul tehnic de fabricație și să identifice elementele care au fost proiectate în conformitate cu dispozițiile relevante din standardele prevăzute la articolul 5 și cu cerințele esențiale ale prezentei directive;
   1.3.2.   să efectueze sau să dispună efectuarea examinărilor corespunzătoare și/sau a încercărilor pentru a verifica dacă soluțiile adoptate de fabricant îndeplinesc cerințele esențiale, acolo unde nu au fost aplicate standardele prevăzute la articolul 5;
   1.3.3.   să efectueze sau să dispună efectuarea examinărilor și/sau a încercărilor corespunzătoare pentru a verifica dacă standardele relevante sunt aplicate efectiv, atunci când fabricantul a ales să procedeze astfel, asigurându-se astfel conformitatea cu cerințele esențiale.
   1.4.   Dacă tipul îndeplinește dispozițiile prezentei directive, organismul notificat trebuie să-i emită solicitantului un certificat de examinare CE de tip. Certificatul trebuie să conțină concluziile examinării, condițiile, dacă este cazul, de valabilitate a acestuia și datele necesare pentru identificarea tipului omologat și, dacă este relevant, descrieri ale funcționării acestuia. La certificat se anexează elemente tehnice relevante, cum ar fi desene și diagrame.
   1.5.   Organismul notificat trebuie să informeze de îndată celelalte organisme notificate cu privire la emiterea certificatului de examinare CE de tip și la orice modificări aduse tipului menționat, așa cum se prevede la punctul 1.7. Acestea pot să obțină o copie a certificatului de examinare CE de tip și/sau a anexelor acestuia și, în urma unei cereri justificate, a rapoartelor privind examinările și încercările efectuate.
   1.6.   Un organism notificat care refuză să emită sau retrage un certificat de examinare CE de tip trebuie să informeze statul membru care l-a notificat și celelalte organisme notificate cu privire la aceasta, motivându-și decizia.
   1.7.   Solicitantul trebuie să informeze permanent organismul notificat care a emis certificatul de examinare CE de tip cu privire la toate modificările aduse tipului omologat care ar putea să afecteze conformitatea cu cerințele esențiale.
   Modificările aduse tipului omologat trebuie să primească o aprobare suplimentară de la organismul notificat care a emis certificatul de examinare CE de tip atunci când astfel de modificări afectează conformitatea cu cerințele esențiale sau cu condițiile prescrise pentru utilizarea aparatului. Această aprobare suplimentară este acordată sub forma unui act adițional la certificatul original de examinare CE de tip.
   2.   DECLARAȚIA DE CONFORMITATE CE CU TIPUL
   2.1.   Declarația de conformitate CE cu tipul este acea parte a procedurii prin care fabricantul declară că aparatele în cauză sunt conforme cu tipul descris în certificatul de examinare CE de tip și corespund cerințelor esențiale aplicabile din prezenta directivă. Fabricantul trebuie să aplice marca CE pe fiecare aparat și să întocmească o declarație de conformitate. Declarația de conformitate poate acoperi unul sau mai multe aparate și trebuie să fie păstrată de către fabricant. Marca CE trebuie să fie însoțită de simbolul de identificare a organismului notificat responsabil cu verificările aleatorii prevăzute la punctul 2.3.
   2.2.   Fabricantul trebuie să ia toate măsurile necesare pentru a se asigura că procesul de fabricație, inclusiv verificarea și încercarea finală a produsului, are drept rezultat omogenitatea producției și conformitatea aparatelor cu tipul descris în certificatul de examinare CE de tip și cu cerințele corespunzătoare din prezenta directivă. Un organism notificat, ales de fabricant, trebuie să efectueze verificări aleatorii ale aparatelor, conform specificațiilor de la punctul 2.3.
   2.3.   Organismul notificat trebuie să efectueze verificări ale aparatelor la fața locului prin sondaj la intervale de un an sau mai puțin. Pentru a se asigura conformitatea cu cerințele esențiale corespunzătoare din prezenta directivă, trebuie să se examineze un număr adecvat de aparate și trebuie să se efectueze încercările corespunzătoare stabilite în standardele relevante menționate la articolul 5 sau încercări echivalente. Organismul notificat determină, în fiecare caz, dacă încercările menționate trebuie efectuate în totalitate sau parțial. Atunci când unul sau mai multe aparate sunt respinse, organismul notificat trebuie să ia măsurile corespunzătoare pentru a împiedica comercializarea acestora.
   3.   DECLARAȚIA DE CONFORMITATE CE CU TIPUL (asigurarea calității producției)
   3.1.   Declarația de conformitate CE cu tipul (asigurarea calității producției) este procedura prin care un fabricant care îndeplinește obligațiile de la punctul 3.2 declară că aparatele în cauză sunt conforme cu tipul descris în certificatul de examinare CE de tip și îndeplinesc cerințele esențiale aplicabile din prezenta directivă. Fabricantul trebuie să aplice marca CE pe fiecare aparat și trebuie să întocmească o declarație de conformitate. Această declarație poate acoperi unul sau mai multe aparate și trebuie să fie păstrată de fabricant. Marca CE trebuie să fie însoțită de simbolul de identificare a organismului notificat responsabil cu supravegherea CE.
   3.2.   Fabricantul aplică un sistem de calitate care să asigure conformitatea aparatelor cu tipul descris în certificatul de examinare CE de tip și cu cerințele esențiale aplicabile din prezenta directivă. Fabricantul este supus supravegherii CE specificate la punctul 3.4.
   3.3.   Sistemul calității
   3.3.1.   Fabricantul trebuie să înainteze unui organism de certificare, ales de el, pentru atestarea sistemului său de calitate pentru aparatele în cauză.
   Cererea trebuie să conțină următoarele:

               —

               documentația sistemului calității;

               —

               un angajament de îndeplinire a obligațiilor care decurg din sistemul calității aprobat;

               —

               un angajament de menținere a sistemului calității aprobat pentru a asigura eficacitatea și corectitudinea continue ale acestuia;

               —

               documentația referitoare la tipul omologat și o copie a certificatului de examinare CE de tip.

         3.3.2.   Toate elementele, cerințele și dispozițiile adoptate de fabricant trebuie să figureze într-o documentație sistematizată și ordonată sub formă de măsuri, metode de lucru și instrucțiuni scrise. Această documentație a sistemului calității trebuie să permită o interpretare uniformă a programelor, planurilor, manualelor și înregistrărilor privind calitatea. Aceasta trebuie să conțină, în special, o descriere corespunzătoare a:

               —

               obiectivelor sistemului calității, structurii organizatorice și responsabilităților conducerii și prerogativelor acesteia cu privire la calitatea aparatelor;

               —

               proceselor tehnologice de fabricație, a controlului calității și a tehnicilor de asigurare a calității și a acțiunilor sistematice care vor fi folosite;

               —

               examinărilor și încercărilor care vor fi efectuate înainte de, în cursul și după fabricație și frecvența cu care acestea vor fi efectuate;

               —

               metodei de urmărire a realizării calității cerute a aparatului și de funcționare efectivă a sistemului calității.

         3.3.3.   Organismul notificat procedează la examinarea și evaluarea sistemului calității pentru a stabili dacă acesta îndeplinește cerințele menționate la punctul 3.3.2. Organismul notificat consideră conformitatea cu cerințele respective pentru sistemele calității care pun în aplicare standardele armonizate corespunzătoare.
   Organismul notificat trebuie să notifice fabricantului decizia sa și să informeze celelalte organisme notificate cu privire la aceasta. Notificarea pentru fabricant trebuie să conțină concluziile examinării, numele și adresa organismului notificat și decizia motivată a evaluării aparatelor în cauză.
   3.3.4.   Fabricantul trebuie să informeze permanent organismul notificat care a certificat sistemul calității cu privire la orice actualizare a sistemului calității în funcție de modificările aduse, de exemplu noi tehnologii și concepte de calitate.
   Organismul notificat trebuie să examineze modificările propuse și să decidă dacă sistemul calității modificat respectă dispozițiile relevante sau dacă este necesară reevaluarea. Organismul notificat comunică fabricantului decizia sa. Notificarea trebuie să includă concluziile controlului și justificarea deciziei de evaluare.
   3.3.5.   Un organism notificat care își retrage certificarea pentru un sistem de calitate trebuie să informeze celelalte organisme notificate și prezintă motivele deciziei sale.
   3.4.   Supravegherea CE
   3.4.1.   Scopul supravegherii CE este asigurarea îndeplinirii corecte de către fabricant a cerințelor ce decurg din sistemul calității aprobat.
   3.4.2.   Fabricantul trebuie să permită accesul organismului notificat pentru control la locurile de producție, control, încercare și depozitare și trebuie să-i furnizeze toate datele necesare, în special:

               —

               documentația sistemului calității;

               —

               înregistrările privind calitatea, de exemplu rapoarte ale controalelor și date privind încercările, date de calibrare, rapoarte privind calificările personalului în cauză etc.

         3.4.3.   Organismul notificat trebuie să realizeze o verificare cel puțin o dată la doi ani pentru a se asigura că fabricantul menține și aplică sistemul de calitate aprobat și trebuie să prezinte fabricantului un raport al verificării.
   3.4.4.   În plus, organismul notificat poate să facă fabricantului vizite inopinate. În cadrul acestor vizite, organismul notificat poate să efectueze sau să solicite efectuarea de încercări pe aparate. Organismul notificat trebuie să furnizeze fabricantului un raport al controlului și, dacă este cazul, un raport al încercărilor.
   3.4.5.   La cerere, fabricantul trebuie să furnizeze raportul organismului notificat.
   4.   DECLARAȚIA DE CONFORMITATE CE DE TIP (asigurarea calității produsului)
   4.1.   Declarația de conformitate CE de tip (asigurarea calității produsului) este acea parte a procedurii prin care un fabricant care îndeplinește obligațiile de la punctul 4.2 declară că aparatele în cauză sunt conforme cu tipul descris în certificatul de examinare CE de tip și îndeplinesc cerințele esențiale aplicabile din prezenta directivă. Fabricantul trebuie să aplice marca CE pe fiecare aparat și să întocmească o declarație de conformitate. Declarația menționată poate acoperi unul sau mai multe aparate și trebuie să fie păstrată de fabricant. Marca CE trebuie să fie însoțită de simbolul de identificare a organismului notificat responsabil cu supravegherea CE.
   4.2.   Fabricantul aplică un sistem de calitate aprobat, conform punctului 4.3, pentru inspecția finală a aparatelor și încercări și este supus supravegherii CE conform punctului 3.4.
   4.3.   Sistemul calității
   4.3.1.   Conform prezentei proceduri, fabricantul trebuie să depună la un organism notificat ales de el o cerere pentru aprobarea sistemului său de calitate pentru aparatele în cauză.
   Cererea trebuie să conțină următoarele:

               —

               documentația sistemului calității;

               —

               un angajament de îndeplinire a obligațiilor care decurg din sistemul calității aprobat;

               —

               un angajament de menținere a sistemului calității aprobat pentru a asigura eficacitatea și corectitudinea acestuia;

               —

               documentația referitoare la tipul omologat și o copie a certificatului de examinare CE de tip.

         4.3.2.   Ca parte a sistemului calității, este necesar să se examineze fiecare aparat și să se efectueze încercările corespunzătoare prevăzute în standardul (standardele) relevant(e) menționat(e) la articolul 5 sau încercările echivalente pentru a verifica conformitatea aparatului cu cerințele esențiale aplicabile din prezenta directivă.
   Toate elementele, cerințele și dispozițiile adoptate de fabricant trebuie să figureze într-o documentație sistematizată și ordonată sub formă de măsuri, proceduri și instrucțiuni scrise. Această documentație a sistemului calității trebuie să permită o interpretare uniformă a programelor, planurilor, manualelor și înregistrărilor privind calitatea.
   Documentația sistemului calității trebuie să conțină, în special, o descriere corespunzătoare a:

               —

               obiectivelor sistemului calității, structurii organizatorice și responsabilităților conducerii și prerogativelor acesteia cu privire la calitatea aparatului;

               —

               verificărilor și încercărilor ce urmează să se realizeze după fabricație;

               —

               metodelor de verificare a funcționării efective a sistemului calității.

         4.3.3.   Organismul notificat procedează la examinarea și evaluarea sistemului calității pentru a stabili dacă acesta îndeplinește cerințele menționate la punctul 4.3.2. Organismul notificat va presupune conformitatea cu cerințele respective pentru sistemele calității care pun în aplicare standardele armonizate corespunzătoare. Organismul notificat trebuie să notifice fabricantului decizia sa și să informeze celelalte organisme notificate cu privire la aceasta. Notificarea pentru fabricant trebuie să conțină concluziile examinării, numele și adresa organismului notificat și decizia motivată a evaluării aparatelor în cauză.
   4.3.4.   Fabricantul trebuie să informeze permanent organismul notificat care a aprobat sistemul calității cu privire la orice actualizare a sistemului calității, care este necesară, de exemplu cu privire la tehnologii și concepte noi privind calitatea.
   Organismul notificat trebuie să examineze modificările propuse și să decidă dacă sistemul calității modificat respectă dispozițiile relevante sau dacă este necesară o reevaluare. Organismul notificat trebuie să comunice fabricantului decizia sa. Notificarea trebuie să conțină concluziile controlului și decizia de evaluare motivată.
   4.3.5.   Un organism notificat care retrage aprobarea pentru un sistem de calitate trebuie să informeze celelalte organisme notificate cu privire la aceasta și să își motiveze decizia.
   4.4.   Supravegherea CE
   4.4.1.   Scopul supravegherii CE este de a se asigura că fabricantul îndeplinește în totalitate obligațiile care îi revin din sistemul calității aprobat.
   4.4.2.   Fabricantul trebuie să permită accesul organismului notificat în vederea inspecției la locurile de control, de încercare și depozitare și trebuie să-i furnizeze toate datele necesare, în special:

               —

               documentația sistemului calității;

               —

               înregistrările privind calitatea, de exemplu rapoartele controalelor și datele etalonărilor, rapoarte privind calificările personalului în cauză etc.

         4.4.3.   Organismul notificat trebuie să efectueze cel puțin la doi ani o verificare pentru a se asigura că fabricantul menține și aplică sistemul de calitate aprobat și trebuie să prezinte fabricantului un raport privind verificările.
   4.4.4.   În plus, organismul notificat poate face vizite inopinate la fabricant. În cursul acestor vizite, organismul notificat poate să efectueze sau să dispună efectuarea de încercări pe aparate. Organismul notificat trebuie să-i furnizeze fabricantului un raport al controlului și, dacă este cazul, un raport al încercărilor.
   4.4.5.   La cerere, fabricantul trebuie să furnizeze raportul organismului notificat.
   5.   VERIFICAREA CE
   5.1.   Verificarea CE este acea parte a procedurii prin care un organism notificat verifică și atestă că aparatele sunt în conformitate cu tipul descris în certificatul de omologare CE și îndeplinește cerințele esențiale aplicabile din prezenta directivă.
   5.2.   Verificarea CE se poate efectua, la alegerea fabricantului, prin controlul și încercarea fiecărui aparat conform dispozițiilor punctului 5.3 sau prin controlul și încercarea aparatului pe bază statistică, conform dispozițiilor punctului 5.4.
   5.3.   Verificarea prin examinarea și încercarea fiecărui aparat
   5.3.1.   Trebuie să se examineze fiecare aparat și să se efectueze încercările definite în standardele relevante menționate la articolul 5 sau încercări echivalente pentru verificarea conformității cu cerințele esențiale aplicabile din prezenta directivă.
   5.3.2.   Organismul notificat trebuie să aplice marca CE pe fiecare aparat omologat și să întocmească un certificat de conformitate în scris. Acest certificat poate acoperi unul sau mai multe aparate și se păstrează de către fabricant. Marca CE trebuie să fie însoțită de simbolul de identificare a organismului notificat.
   5.4.   Verificarea statistică
   5.4.1.   Fabricantul trebuie să-și prezinte aparatele sub formă de loturi omogene și să ia toate măsurile necesare pentru ca procesul de fabricație să asigure omogenitatea fiecărui lot de produse obținut.
   5.4.2.   Dacă este cazul, fabricantul poate aplica marca CE pe fiecare aparat în timpul procesului de fabricație. Marca CE trebuie să fie însoțită de simbolul de identificare al organismului notificat responsabil cu verificarea statistică.
   5.4.3.   Aparatele trebuie să fie supuse controlului statistic pe caracteristici. Se grupează în loturi identificabile alcătuite din unități dintr-un singur model care se fabrică în aceleași condiții. Un lot se examinează la intervale alese în mod aleatoriu. Aparatele care constituie eșantioane se examinează individual și sunt supuse încercărilor prevăzute în standardul (standardele) relevant(e) menționat(e) la articolul 5 sau încercărilor echivalente pentru a hotărî dacă un lot urmează să fie acceptat sau respins.
   Se aplică un sistem de prelevare a eșantioanelor cu următoarele caracteristici de lucru:

               —

               un nivel de calitate-standard care corespunde unei probabilități de acceptare de 95 % cu un procentaj de neconformitate cuprins între 0,5 % și 1,5 %;

               —

               o calitate-limită care corespunde unei probabilități de acceptare de 5 % cu un procentaj de neconformitate cuprins între 5 și 10 %.

         5.4.4.   Dacă un lot este acceptat, organismul notificat trebuie să întocmească în scris un certificat de conformitate care se păstrează de către fabricant. Toate aparatele din lot se pot introduce pe piață, cu excepția aparatelor din eșantion care au fost găsite ca fiind neconforme.
   Dacă un lot este respins, organismul competent notificat trebuie să ia măsurile necesare pentru a împiedica introducerea acestuia pe piață. În cazul loturilor respinse frecvent, organismul notificat poate să suspende verificarea statistică.
   6.   VERIFICAREA CE PE UNITATEA DE PRODUS
   6.1.   Verificarea CE pe unitatea de produs este procedura prin care un organism notificat verifică și atestă dacă un aparat este în conformitate cu cerințele aplicabile din prezenta directivă. Organismul notificat trebuie să aplice marca CE pe aparat și să întocmească un certificat de conformitate în scris.
   Certificatul se păstrează de către fabricant.
   6.2.   Dosarul tehnic de fabricație prevăzut la anexa IV trebuie să fie pus la dispoziția organismului notificat.
   6.3.   Trebuie să se examineze aparatul și trebuie să se efectueze încercările corespunzătoare, ținând cont de dosarul tehnic de fabricație, pentru a asigura conformitatea aparatului cu cerințele esențiale din prezenta directivă.
   Dacă organismul notificat consideră că este necesar, examinările și încercările corespunzătoare se pot efectua după instalarea aparatului.
   ANEXA III
   MARCA CE ȘI INSCRIPȚIONĂRILE
   1.   Marca CE constă din simbolul CE prezentat în continuare, urmat de ultimele două cifre ale anului în care s-a aplicat marca și simbolul de identificare a organismului notificat care a realizat verificările statistice, supravegherea CE sau verificarea CE.
   2.   Aparatul sau plăcuța cu date tehnice a acestuia trebuie să poarte marca CE, împreună cu următoarele inscripționări:

               —

               numele sau simbolul de identificare a fabricantului;

               —

               denumirea comercială a aparatului;

               —

               tipul de alimentare electrică utilizată, dacă este cazul;

               —

               categoria aparatului.

         În funcție de natura aparatului, se pot adăuga informațiile necesare pentru instalare.

   ANEXA IV
   DOSARUL TEHNIC DE FABRICAȚIE
   Dosarul tehnic de fabricație trebuie să conțină următoarele date, în măsura în care organismul notificat le solicită pentru efectuarea evaluării:

               —

               o descriere generală a aparatului;

               —

               proiecte de execuție, desene de fabricație și diagrame ale componentelor, subansamblurilor, circuitelor etc.;

               —

               descrierile și note explicative necesare pentru înțelegerea celor menționate anterior, inclusiv a funcționării aparatelor;

               —

               o listă cu standardele prevăzute la articolul 5, aplicate total sau parțial, și descrieri ale soluțiilor adoptate pentru îndeplinirea cerințelor esențiale, atunci când nu au fost aplicate standardele prevăzute la articolul 5;

               —

               rapoarte de încercare;

               —

               instrucțiuni pentru instalare și utilizare.

         Dacă este cazul, documentația tehnică trebuie să conțină următoarele elemente:

               —

               atestate referitoare la echipamentul montat în aparat;

               —

               atestate și certificate referitoare la metodele de fabricație și/sau de inspecție și/sau de control al aparatului;

               —

               orice alt document care ar putea să îmbunătățească evaluarea organismului notificat.

         ANEXA V
   CRITERIILE MINIME PENTRU EVALUAREA ORGANISMELOR NOTIFICATE
   Organismele notificate desemnate de statele membre trebuie să îndeplinească următoarele condiții minime:

               —

               să dispună de personal și de mijloacele și aparatura necesare;

               —

               competență tehnică și integritatea personalului;

               —

               independență în efectuarea încercărilor, pregătirea rapoartelor, emiterea certificatelor și efectuarea supravegherii prevăzute în prezenta directivă a personalului de conducere și tehnic în raport cu toate cercurile, grupurile sau persoanele implicate direct sau indirect în domeniul aparatelor;

               —

               păstrarea secretului profesional de către personal;

               —

               deținerea asigurării de răspundere civilă, cu excepția cazului în care răspunderea respectivă este asumată de stat, conform legislației naționale.

         Autoritățile competente ale statelor membre sau organismele desemnate de statele membre trebuie să verifice periodic îndeplinirea condițiilor de la primele două liniuțe.